ΓΡΑΠΤΗ ΕΡΩΤΗΣΗ E-1682/97 υποβολή: Franz Linser (NI) προς την Επιτροπή (20 Μαΐου 1997)

Θέμα: Εκπαίδευση γερμανών ασκουμένων από αυστριακούς δικηγόρους

Πριν την ένταξη της Αυστρίας στον ΕΟΧ και αργότερα στην ΕΕ ίσχυε ότι αλλοδαποί ασκούμενοι σε δικηγορικά γραφεία δεν μπορούσαν να ασχολούνται παρά μόνο με την επεξεργασία εσωτερικών εγγράφων. Μία εκπροσώπηση των ενώπιον αυστριακών αρχών και δικαστηρίων ως δικηγόροι δεν ήτο δυνατή, επειδή ήταν απαραίτητη η αυστριακή υπηκοότητα.

Στο εν λόγω νομικό πλαίσιο δεν άλλαξε τίποτε με την ένταξη της Αυστρίας στην ΕΕ.

Τοιουτοτρόπως για να δύναται κάποιος να αντιπροσωπεύσει συνηγορόντας ενώπιον αυστριακών δικαστηρίων και αρχών είναι απαραίτητη η έκδοση ενός εγγράφου «νομιμοποίησης» από τον αρμόδιο δικηγορικό σύλλογο. Ο εν λόγω σύλλογος δεν εκδίδει παρόμοια έγγραφα παρά μόνο για δικηγόρους.

Η απαγόρευση ενός γερμανού ασκουμένου να έχει το δικαίωμα να εκπροσωπεί ενώπιον δικαστηρίων και αρχών στην Αυστρία πελάτες του, λόγω της μη έκδοσης του σχετικού εγγράφου νομιμοποίησης από τον δικηγορικό σύλλογο δεν αποτελεί παράβαση κατά της ελευθερίας κινήσεως εντός της εσωτερικής αγοράς;

Απάντηση του κ. Monti εξ ονόματος της Επιτροπής (2 Ιουλίου 1997)

Όσον αφορά τους δικηγόρους, η οδηγία 77/249/ΕΟΚ ((ΕΕ L 78 της 26.3.1977 )) του Συμβουλίου που έχει στόχο να διευκολύνει την πραγματική άσκηση της ελεύθερης παροχής υπηρεσιών από δικηγόρους και η οδηγία 89/48/ΕΟΚ ((ΕΕ L 19 της 24.1.1989 )) του Συμβουλίου σχετικά με ένα γενικό σύστημα αναγνώρισης των διπλωμάτων τριτοβάθμιας εκπαίδευσης που πιστοποιούν επαγγελματική εκπαίδευση ελάχιστης διάρκειας τριών ετών, ισχύουν αποκλειστικά για δικηγόρους που διαθέτουν όλες τις προϋποθέσεις, δηλαδή για πρόσωπα έχουν ήδη άδεια άσκησης του επαγγέλματος του δικηγόρου σε ένα κράτος μέλος ή πληρούν όλες τις προς τούτο απαιτούμενες προϋποθέσεις. Οι ασκούμενοι δικηγόροι και οι εισηγητές δικαστές δεν ανήκουν κατά συνέπεια, στην εν λόγω κατηγορία. Το αυτό ισχύει και για την τροποποιημένη πρόταση οδηγίας του Ευρωπαϊκού Κοινοβουλίου και του Συμβουλίου για τη διευκόλυνση της άσκησης του επαγγέλματος του δικηγόρου σε μόνιμη βάση σε κράτος μέλος άλλο από αυτό στο οποίο αποκτήθηκε ο επαγγελματικός τίτλος ((ΕΕ C 355 της 25.11.1996 )).

Όσον αφορά την παράσταση στο δικαστήριο, τα κράτη μέλη δύνανται, δυνάμει της οδηγίας 77/249/ΕΟΚ και της πρότασης οδηγίας που αναφέρθηκε προηγουμένως, να απαιτούν, υπό ορισμένες προϋποθέσεις, από τους δικηγόρους τους άλλων κρατών μελών που δεν διαθέτουν άδεια άσκησης του επαγγέλματός τους στο κράτος μέλος υποδοχής, να συνεργάζονται με ένα δικηγόρο που διαθέτει άδεια στο κράτος μέλος υποδοχής.

Όσον αφορά τους ασκούμενους δικηγόρους και τους εισηγητές δικαστές, το μόνο σημείο που πρέπει να εξετασθεί είναι το κατά πόσον υφίσταται παράβαση των διατάξεων της συνθήκης που έχουν άμεση εφαρμογή και ιδίως, η απαγόρευση διακρίσεων του άρθρου 6. Προς τούτο απαιτούνται πρόσθετες πληροφορίες ιδίως, σχετικά με τους κανόνες παράστασης στα αυστριακά δικαστήρια, σχετικά με το καθεστώς των ασκούμενων δικηγόρων και των εισηγητών δικαστών, σχετικά με τα δικαιώματα που προσφέρει η «νομιμοποίηση» και σχετικά με τις συνθήκες εκπαίδευσης των Γερμανών εισηγητών δικαστών στην Αυστρία. Η άνιση μεταχείριση με βάση αποκλειστικά, την εθνικότητα των σχετικών προσώπων αποτελεί αναμφισβήτητα παράβαση του κοινοτικού δικαίου. Η Επιτροπή επιθυμεί να λάβει συμπληρωματικές πληροφορίες για τα διάφορα αυτά σημεία.